PMIndiaData/PMIndiaSum huggingface dataset:
ଉତ୍ତର ପ୍ରଦେଶ ସଡକ ଦୁର୍ଘଟଣା ମୃତକଙ୍କ ପ୍ରତି ପ୍ରଧାନମନ୍ତ୍ରୀଙ୍କ ସମବେଦନା ବ୍ୟକ୍ତ; ପିଏମଏନଆରଏଫରୁ ପୀଡିତଙ୍କ ପାଇଁ ଅନୁକମ୍ପାମୂଳକ ସହାୟତା ରାଶି ମଞ୍ଜୁର

ଉତ୍ତର ପ୍ରଦେଶର ବାରାବାଙ୍କି ଠାରେ ସଡକ ଦୁର୍ଘଟଣା ମୃତକଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମବେଦନା ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ)ରୁ ପ୍ରଧାନମନ୍ତ୍ରୀ ପୀଡିତଙ୍କ ପାଇଁ ଅନୁକମ୍ପାମୂଳକ ସହାୟତା ରାଶି ମଧ୍ୟ ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ବାରାବାଙ୍କି, ଉତ୍ତର ପ୍ରଦେଶରେ ହୋଇଥିବା ସଡକ ଦୁର୍ଘଟଣା ଯୋଗୁଁ ଦୁଃଖିତ । ପ୍ରାଣ ହରାଇଥିବା ବ୍ୟକ୍ତିଙ୍କ ପରିବାରବର୍ଗଙ୍କୁ ସମବେଦନା । ଆହତମାନଙ୍କ ଶୀଘ୍ର ଆରୋଗ୍ୟ କାମନା । ପିଏମଏନଆରଏଫରୁ ମୃତକଙ୍କ ପରିଜନଙ୍କୁ ୨ ଲକ୍ଷ ଟଙ୍କା ଓ ଆହତଙ୍କୁ ୫୦ ହଜାର ଟଙ୍କା ଲେଖାଏଁ ପ୍ରଦାନ କରାଯିବ: ପିଏମ@ନରେନ୍ଦ୍ରମୋଦୀ ।”
ଚନ୍ଦ୍ର ଶେଖର ଆଜାଦଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଚନ୍ଦ୍ର ଶେଖର ଆଜାଦଙ୍କ ଜୟନ୍ତୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କୁ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି, “ଭାରତ ମାତାର ବୀର ପୁତ୍ର, ଚନ୍ଦ୍ର ଶେଖର ଆଜାଦଙ୍କୁ ତାଙ୍କ ଜୟନ୍ତୀରେ ଆମେ ସ୍ମରଣ କରୁଛୁ । ଭାରତକୁ ସାମ୍ରାଜ୍ୟବାଦର କବଳରୁ ମୁକ୍ତ କରିବା ଲାଗି ସେ ଯୁବାବସ୍ଥାରୁ ନିଜକୁ ନିୟୋଜିତ କରିଦେଇଥିଲେ । ସେ ମଧ୍ୟ ଜଣେ ପ୍ରଗତିଶୀଳ ଚିନ୍ତକ ଥିଲେ ଏବଂ ଏକ ଶକ୍ତିଶାଳୀ ଓ ସମୃଦ୍ଧ ଭାରତର ସ୍ୱପ୍ନ ଦେଖିଥିଲେ” ।
ପଳାତକ ଆର୍ଥିକ ଅପରାଧୀ ବିଲ 2018କୁ କ୍ୟାବିନେଟର ଅନୁମୋଦନ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି କେନ୍ଦ୍ର କ୍ୟାବିନେଟର ବୈଠକ ବସି ଅର୍ଥ ମନ୍ତ୍ରଣାଳୟ ଦ୍ୱାରା ସଂସଦରେ ଆଗତ କରାଯିବାକୁ ଥିବା ପ୍ରସ୍ତାବିତ ପଳାତକ ଅର୍ଥନୈତିକ ଅପରାଧି ବିଲକୁ ଅନୁମୋଦନ କରାଯାଇଛି । ଭାରତୀୟ ଆଇନକୁ ଫାଙ୍କି ଭାରତୀୟ ବିଚାର ବିଭାଗ ପରିସରକୁ ଆସୁନଥିବା ଅର୍ଥନୈତିକ ଅପରାଧିମାନଙ୍କ ଉପରେ ନିୟନ୍ତ୍ରଣ ଲଗାଇବା ନେଇ ଏହି ବିଲ ସହାୟକ ହେବ । ଏହି ବିଲ ଅଧୀନରେ 100 କୋଟି ଟଙ୍କା କିମ୍ବା ତା’ଠାରୁ ଅଧିକ ପରିମାଣର ଅର୍ଥ ଠକେଇ/ଚଞ୍ଚକତା ଭଳି ଘଟଣା ବା ଅପରାଧ ଆସିବ । ପ୍ରଭାବ ପଳାତକ ଅର୍ଥନୈତିକ ଅପରାଧିଙ୍କୁ ଆଇନଗତ ବ୍ୟବସ୍ଥା ମଧ୍ୟକୁ ଆଣିବା ପାଇଁ ଏହି ବିଲ ସହାୟକ ହେବ ବୋଲି ଆଶା କରାଯାଉଛି କାରଣ ଏହାଫଳରେ ସେମାନେ ଭାରତକୁ ଫେରି ଉକ୍ତ ଅପରାଧ ପାଇଁ ଭାରତରେ ବିଚାର ପ୍ରକ୍ରିୟାର ସମ୍ମୁଖୀନ ହେବେ । ଏହାଫଳରେ ବ୍ୟାଙ୍କ ଏବଂ ଅନ୍ୟାନ୍ୟ ଆର୍ଥିକ ଅନୁଷ୍ଠାନମାନେ ଉକ୍ତ ପଳାତକ ଅର୍ଥନୈତିକ ଅପରାଧିମାନଙ୍କଠାରୁ ଅଧିକ ଅର୍ଥ ଫେରସ୍ତ ପାଇବାରେ ସହାୟକ ହେବ ଏବଂ ଏହି ଅନୁଷ୍ଠାନମାନଙ୍କର ଆର୍ଥିକ ସ୍ୱଚ୍ଛଳତାରେ ଉନ୍ନତି ଘଟିବ । ଆଶା କରାଯାଉଛି ଯେ ଭାରତରେ ଏବଂ ବିଦେଶରେ ଅପରାଧିମାନଙ୍କୁ ତ୍ୱରିତ ଗିରଫ କରିବା ପାଇଁ ଗଠିତ ହେବାକୁ ଥିବା ସ୍ୱତନ୍ତ୍ର ଫୋରମ ପଳାତକ ଅର୍ଥନୈତିକ ଅପରାଧିମାନଙ୍କୁ ଭାରତ ଫେରିବାକୁ ଏବଂ ଭାରତୀୟ ଆଇନ ଅନୁଯାୟୀ ସେମାନଙ୍କ ଅପରାଧ ମୁତାବକ ବିଚାର ପ୍ରକ୍ରିୟାର ସାମନା ହେବାକୁ ବାଧ୍ୟ କରିବ । ବିଧେୟକର ମୂଖ୍ୟାଂଶ 1) ଜଣେ ବ୍ୟକ୍ତିଙ୍କୁ ପଳାତକ ଅର୍ଥନୈତିକ ଅପରାଧି ଘୋଷଣା କରିବା ପାଇଁ ସ୍ୱତନ୍ତ୍ର କୋର୍ଟରେ ଆବେଦନ । 2) ଜଣେ ପଳାତକ ଅର୍ଥନୈତିକ ଅପରାଧିର ସମ୍ପତ୍ତିକୁ ସଂଯୁକ୍ତ କରାଯିବ । 3) ପଳାତକ ଅର୍ଥନୈତିକ ଅପରାଧି ଭାବେ ଅଭିଯୁକ୍ତ ବ୍ୟକ୍ତିଙ୍କୁ ସ୍ୱତନ୍ତ୍ର କୋର୍ଟ ଦ୍ୱାରା ନୋଟିସ ଜାରି କରାଯିବ । 4) ପଳାତକ ଅର୍ଥନୈତିକ ଅପରାଧି ଘୋଷିତ ହୋଇଥିବା ବ୍ୟକ୍ତିଙ୍କ ସମ୍ପତ୍ତିକୁ ବ୍ୟାଜ୍ୟାପ୍ତି କରାଯିବ । 5) ଭାରତ ଏବଂ ବିଦେଶରେ ସଂପୃକ୍ତ ଅପରାଧିଙ୍କର ରହିଥିବା ବେନାମୀ ସମ୍ପତ୍ତି ସହିତ ଅନ୍ୟାନ୍ୟ ସମ୍ପତ୍ତିକୁ ଜବତ କରାଯିବ । 6) ଦେଶର ନାଗରିକ ଭାବେ ନିଜର କୌଣସି ଅଧିକାର ଦାବି କରିବା ନେଇ ପଳାତକ ଅର୍ଥନୈତିକ ଅପରାଧିମାନଙ୍କୁ ବଂଚିତ କରାଯିବ । 7) ଏହି ଆଇନ ଅନୁସାରେ ଜବତ କରାଯାଇଥିବା ସମ୍ପତ୍ତିର ପରିଚାଳନା ପାଇଁ ଜଣେ ପ୍ରଶାସନିକ ଅଧିକାରୀଙ୍କୁ ନିଯୁକ୍ତ କରାଯିବ । ତେବେ ଅପରାଧି ଘୋଷଣା କରାଯିବା ପୂର୍ବରୁ ଚାଲିଥିବା ପ୍ରକ୍ରିୟା ସମୟରେ ଯଦି ସଂପୃକ୍ତ ପଳାତକ ଅର୍ଥନୈତିକ ଅପରାଧୀ ଭାରତକୁ ଫେରିଆସନ୍ତି ଏବଂ ଉପଯୁକ୍ତ ବିଚାର ବିଭାଗ/ ନ୍ୟାୟାଳୟରେ ଉପସ୍ଥିତ ହୁଅନ୍ତି ତେବେ ପ୍ରସ୍ତାବିତ ଆଇନ ପରିବର୍ତ୍ତେ ପ୍ରଚଳିତ ଆଇନ ବ୍ୟବସ୍ଥା ଅନୁଯାୟୀ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ । ସମ୍ବିଧାନରେ ରହିଥିବା ସୁରକ୍ଷା ବ୍ୟବସ୍ଥା ଯଥା ସଂପୃକ୍ତ ବ୍ୟକ୍ତିଙ୍କୁ ବିଚାର ପ୍ରକ୍ରିୟା ସମୟରେ ସେ ଭାରତରେ ଥା’ନ୍ତୁ କିମ୍ବା ବିଦେଶରେ ଥା’ନ୍ତୁ ଏହି ସମୟ ମଧ୍ୟରେ ତାଙ୍କୁ ପରାମର୍ଶଦାତା ପ୍ରଦାନର ସୁବିଧା, ଉତ୍ତର ପ୍ରଦାନ ପାଇଁ ଅନୁମତି ପ୍ରଦାନ, ତାଙ୍କ ପାଖକୁ ସମନ ପଠାଇବା ଓ ସେ ହାଇକୋର୍ଟରେ ଅପିଲ କରିଲା ଭଳି ସୁବିଧା ଆଦି ପ୍ରଦାନ କରାଯିବ । ପୁନଶ୍ଚ ଆଇନର ବ୍ୟବସ୍ଥା ଅନୁଯାୟୀ ତାଙ୍କ ସମ୍ପତ୍ତିର ପରିଚାଳନା କରିବା ପାଇଁ ଜଣେ ପ୍ରଶାସକଙ୍କୁ ନିଯୁକ୍ତ କରାଯିବ । ପ୍ରଣୟନ ସମ୍ବନ୍ଧୀୟ ରଣନୀତି ଏବଂ ଲକ୍ଷ୍ୟ ପ୍ରଚଳିତ ଆଇନରେ ଥିବା ଅସୁବିଧାକୁ ଦୂର କରିବା ପାଇଁ ଏବଂ ଭାରତୀୟ ଆଇନ ବ୍ୟବସ୍ଥାକୁ ଫାଙ୍କି ଭାରତୀୟ ବିଚାର ବ୍ୟବସ୍ଥା ପ୍ରକ୍ରିୟାର ବାହାରେ ରହୁଥିବା ପଳାତକ ଅର୍ଥନୈତିକ ଅପରାଧିମାନଙ୍କୁ ପ୍ରତିରୋଧ କରିବା ପାଇଁ ଏହି ବିଲରେ ପ୍ରସ୍ତାବ ରହିଛି । ବିଲରେ ରହିଥିବା ବ୍ୟବସ୍ଥା ଅନୁଯାୟୀ କୋର୍ଟ ଜଣେ ବ୍ୟକ୍ତିଙ୍କୁ ପଳାତକ ଅର୍ଥନୈତିକ ଅପରାଧି ଘୋଷଣା କରିପାରିବେ । ଜଣେ ପଳାତକ ଅର୍ଥନୈତିକ ଅପରାଧି ଯିଏକି ଅପରାଧିକ ବିଚାର ପ୍ରକ୍ରିୟାରୁ ଦୂରରେ ରହିବା ପାଇଁ ବିଦେଶକୁ ପଳାୟନ କରିଛନ୍ତି ଏବଂ ଅପରାଧିକ ବିଚାରର ସମ୍ମୁଖୀନ ହେବା ପାଇଁ ରାଜି ନାହାନ୍ତି ତେବେ ତାଙ୍କ ବିରୋଧରେ ଗିରଫ ପରୱାନା ଜାରି କରାଯାଇ ପାରିବ । ଏହି ବିଲରେ ଥିବା ଅର୍ଥନୈତିକ ଖିଲାପ ବ୍ୟବସ୍ଥା ଅନୁଯାୟୀ ସେମାନଙ୍କୁ ଅପରାଧି ବିବେଚନା କରାଯିବ । ପୁନଶ୍ଚ କୋର୍ଟଗୁଡ଼ିକୁ ଏପରି କେସରେ ଭାରାକ୍ରାନ୍ତ ନକରିବା ପାଇଁ, କେବଳ 100କୋଟି କିମ୍ବା ତଦୁର୍ଦ୍ଧ୍ଵ ଟଙ୍କାର ଖିଲାପି କେସଗୁଡ଼ିକୁ ଏହି ବିଲ ଅଧୀନରେ ଅନ୍ତର୍ଭୁକ୍ତ କରାଯିବ ବୋଲି କୁହାଯାଇଛି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଫ୍ରାନ୍ସର ୟୁରୋପ ଓ ବିଦେଶ ବ୍ୟାପାର ମନ୍ତ୍ରୀ

ଫ୍ରାନ୍ସର ୟୁରୋପ ଓ ବିଦେଶ ବ୍ୟାପାର ମନ୍ତ୍ରୀ ମିଷ୍ଟର ଜାଁ ଭେସ ଲି ଦ୍ରିଆନ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ସାକ୍ଷାତ ବେଳେ ପ୍ରଧାନମନ୍ତ୍ରୀ ଶ୍ରୀ ମୋଦୀ ସମ୍ପ୍ରତି ଫ୍ରାନ୍ସର ଷ୍ଟ୍ରାସବର୍ଗଠାରେ ଆତଙ୍କବାଦୀ ଆକ୍ରମଣରେ ପ୍ରାଣ ହରାଇଥିବା ବ୍ୟକ୍ତିବିଶେଷଙ୍କ ପ୍ରତି ଗଭୀର ସମବେଦନା ଜଣାଇଥିଲେ । ଆତଙ୍କବାଦ ବିରୋଧରେ ସଂଗ୍ରାମରେ ଭାରତ ସଦାବେଳେ ଫ୍ରାନ୍ସ ସହ ରହିଛି ବୋଲି ପ୍ରଧାନମନ୍ତ୍ରୀ ଫରାସୀ ମନ୍ତ୍ରୀଙ୍କୁ ଅବଗତ କରାଇଥିଲେ । ରାଷ୍ଟ୍ରପତି ମାକରୋଂଙ୍କ ଭାରତ ଗସ୍ତବେଳେ ତାଙ୍କ ସହ ହୋଇଥିବା ଘନିଷ୍ଠ ସାକ୍ଷାତ ଆଲୋଚନା ପ୍ରସଙ୍ଗ ପ୍ରଧାନମନ୍ତ୍ରୀ ଶ୍ରୀ ମୋଦୀ ଉଲ୍ଲେଖ କରିଥିଲେ । ମାର୍ଚ୍ଚ 2018ରେ ରାଷ୍ଟ୍ରପତି ମାକରୋଂ ଭାରତ ଗସ୍ତରେ ଆସିଥିଲେ । ସେହିଭଳି ଆର୍ଜେଣ୍ଟିନାଠାରେ ସଦ୍ୟ ଅନୁଷ୍ଠିତ ଜି-20 ଶିଖର ସମ୍ମିଳନୀ ଅବସରରେ ଉଭୟ ନେତାଙ୍କ ମଧରେ ହୋଇଥିବା ସାକ୍ଷାତ ଆଲୋଚନା ବିଷୟ ପ୍ରଧାନମନ୍ତ୍ରୀ ଅବତାରଣା କରିଥିଲେ । ମିଷ୍ଟର ଲି ଦ୍ରିଆନ ପ୍ରଧାନମନ୍ତ୍ରୀଙ୍କୁ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସଂପର୍କରେ ନିକଟରେ ହୋଇଥିବା ଉନ୍ନତି ସଂପର୍କରେ ଅବଗତ କରାଇଥିଲେ । ସେହିଭଳି ଅନ୍ୟାନ୍ୟ କ୍ଷେତ୍ରୀୟ ଓ ବୈଶ୍ୱିକ ପ୍ରସଙ୍ଗ ନେଇ ସେ ଶ୍ରୀ ମୋଦୀଙ୍କ ଦୃଷ୍ଟି ଆକର୍ଷଣ କରିଥିଲେ । ସବୁ ସ୍ତରରେ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସଂପର୍କରେ ଘଟିଥିବା ଉନ୍ନତିକୁ ପ୍ରଧାନମନ୍ତ୍ରୀ ପ୍ରଶଂସା ଓ ସ୍ୱାଗତ କରିଥିଲେ । ଭାରତ ଓ ଫ୍ରାନ୍ସ ମଧ୍ୟରେ ପ୍ରତିରକ୍ଷା, ମହାକାଶ, ଆତଙ୍କବାଦ ନିରୋଧ, ସାମୁଦ୍ରିକ ନିରାପତ୍ତା, ବେସାମରିକ ଆଣବିକ ସହଯୋଗ କ୍ଷେତ୍ରରେ ଘନିଷ୍ଠ ସଂପର୍କ ବୃଦ୍ଧି ପାଇଛି ।
ଅକ୍ଟୋବର ୨ରେ ଗ୍ରାମ ପଞ୍ଚାୟତ ଓ ପାଣି ସମିତିଗୁଡିକ ସହ ପ୍ରଧାନମନ୍ତ୍ରୀଙ୍କ ଜଳ ଜୀବନ ମିଶନ ସମ୍ପର୍କରେ ଆଲୋଚନା

ଅକ୍ଟୋବର ୨, ୨୦୧୧ ପୂର୍ବାହ୍ନ ୧୧ଟା ବେଳେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗ୍ରାମ ପଞ୍ଚାୟତ ଓ ପାଣି ସମିତି/ଗ୍ରାମ୍ୟ ଜଳ ଓ ସ୍ୱଚ୍ଛତା ସମିତି (ଭିଡବ୍ଲୁଏସସି)ଗୁଡିକ ସହିତ ଜଳ ଜୀବନ ମିଶନ ସମ୍ପର୍କରେ ଆଲୋଚନା କରିବେ । ହିତାଧିକାରୀଙ୍କ ମଧ୍ୟରେ ସଚେତନତା ବୃଦ୍ଧି ତଥା ଅଧିକ ପାରଦର୍ଶିତା ଓ ମିଶନ ଅନ୍ତର୍ଗତ ଯୋଜନାର ପ୍ରତିବଦ୍ଧତା ପାଇଁ ପ୍ରଧାନମନ୍ତ୍ରୀ ଜଳ ଜୀବନ ମିଶନ ଆପ୍ ଶୁଭାରମ୍ଭ କରିବେ । ପ୍ରଧାନମନ୍ତ୍ରୀ ରାଷ୍ଟ୍ରୀୟ ଜଳ ଜୀବନ କୋଷର ମଧ୍ୟ ଶୁଭାରମ୍ଭ କରିବେ । ଏହା ଦ୍ୱାରା କୌଣସି ବ୍ୟକ୍ତି, ସଂସ୍ଥା, କମ୍ପାନୀ ଓ ସମାଜସେବୀ ଭାରତରେ ଥାଆନ୍ତୁ କିମ୍ବା ବିଦେଶରେ, ସେମାନେ ପ୍ରତ୍ୟେକ ଗ୍ରାମୀଣ ପରିବାର, ସ୍କୁଲ, ଅଙ୍ଗନଓ୍ୱାଡି କେନ୍ଦ୍ର, ଆଶ୍ରମଶାଳା ତଥା ଅନ୍ୟ ସାର୍ବଜନୀନ ସଂସ୍ଥାଗୁଡିକୁ ପାଇପ ପାଣି ସଂଯୋଗ ପ୍ରଦାନ କରିବାରେ ସାହାଯ୍ୟ କରିପାରିବେ । ଦିନରେ ଜଳ ଜୀବନ ମିଶନ ସମ୍ପର୍କରେ ଦେଶବ୍ୟାପି ଗ୍ରାମ ସଭାଗୁଡିକ ମଧ୍ୟ ଆୟୋଜିତ ହେବ । ଗ୍ରାମ ସଭାଗୁଡିକରେ ଗ୍ରାମୀଣ ଜଳ ଯୋଗାଣ ପଦ୍ଧତିର ଯୋଜନା ଓ ପ୍ରବନ୍ଧନ ସମ୍ପର୍କରେ ଆଲୋଚନା କରାଯିବ ଓ ଦୀର୍ଘକାଳୀନ ଜଳ ସୁରକ୍ଷା ଦିଗରେ କାମ ମଧ୍ୟ କରାଯିବ । ପାଣି ସମିତି/ଭିଡବ୍ଲୁଏସସି ସମ୍ପର୍କରେ ପାଣି ସମିତିଗୁଡିକ ଗ୍ରାମୀଣ ଜଳ ଯୋଗାଣ ବ୍ୟବସ୍ଥାର ଯୋଜନା, କାର୍ଯ୍ୟାନ୍ୱୟନ, ପ୍ରବନ୍ଧନ, ପରିଚାଳନା ଓ ରକ୍ଷଣା ବେକ୍ଷଣରେ ପ୍ରମୁଖ ଭୂମିକା ତୁଲାଇଥାନ୍ତି, ଯାହାଦ୍ୱାରା ପ୍ରତ୍ୟେକ ପରିବାରକୁ ନିୟମିତ ଓ ଦୀର୍ଘକାଳୀନ ଭାବେ ସ୍ୱଚ୍ଛ ନଳ-ଜଳ ଉପଲବ୍ଧ କରା ଯାଇପାରିବ । ସମୁଦାୟ ୬ ଲକ୍ଷରୁ ଅଧିକ ଗାଁରୁ ପ୍ରାୟ ୩.୫ ଲକ୍ଷ ଗାଆଁରେ ପାଣି ସମିତି/ ଭିଡବ୍ଲୁଏସସି ଗଠନ କରାଯାଇଛି । ଫିଲ୍ଡ ଟେଷ୍ଟ କିଟ୍ସ ବ୍ୟବହାର କରି ଜଳର ଗୁଣବତ୍ତା ଯାଞ୍ଚ କରିବା ପାଇଁ ୭.୧ ଲକ୍ଷରୁ ଅଧିକ ମହିଳାଙ୍କୁ ତାଲିମ ପ୍ରଦାନ କରାଯାଇଛି । ଜଳ ଜୀବନ ମିଶନ ସମ୍ପର୍କରେ ପ୍ରତି ପରିବାରକୁ ସ୍ୱଚ୍ଛ ନଳ ପାଣି ଉପଲବ୍ଧ କରାଇବା ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ଅଗଷ୍ଟ ୧୫, ୨୦୧୯ରେ ଜଳ ଜୀବନ ମିଶନ ଘୋଷଣା କରିଥିଲେ । ମିଶନ ଆରମ୍ଭ ବେଳେ, କେବଳ ୩.୨୩ କୋଟି (୧୭ ପ୍ରତିଶତ) ଗ୍ରାମୀଣ ପରିବାରଙ୍କ ପାଖରେ ନଳ ପାଣି ଯୋଗାଣ ସୁବିଧା ଥିଲା । କୋଭିଡ- ୧୯ ମହାମାରୀ ସତ୍ତ୍ୱେ ବିଗତ ଦୁଇ ବର୍ଷରେ ୫ କୋଟିରୁ ଅଧିକ ପରିବାରଙ୍କୁ ନଳ ପାଣି ସଂଯୋଗ ପ୍ରଦାନ କରାଯାଇଛି । ଏପର୍ଯ୍ୟନ୍ତ ପ୍ରାୟ ୮.୨୬ କୋଟି (୪୩ ପ୍ରତିଶତ) ଗ୍ରାମୀଣ ପରିବାରଙ୍କୁ ସେମାନଙ୍କ ଘରେ ନଳ ପାଣି ଯୋଗାଣ ସୁବିଧା କରାଯାଇଛି । ଦେଶର ୭୮ ଜିଲ୍ଲା, ୫୮ ହଜାର ଗ୍ରାମ ପଞ୍ଚାୟତ ଓ ୧.୧୬ ଲକ୍ଷ ଗାଁର ପ୍ରତ୍ୟେକ ପରିବାରକୁ ନଳ ପାଣି ଯୋଗାଣ ସୁବିଧା ଉପଲବ୍ଧ କରାଯାଇଛି । ଏପର୍ଯ୍ୟନ୍ତ ୭.୭୨ ଲକ୍ଷ (୭୬ ପ୍ରତିଶତ) ସ୍କୁଲ ଓ ୭.୪୮ ଲକ୍ଷ (୬୭.୫ ପ୍ରତିଶତ) ଅଙ୍ଗନଓ୍ୱାଡି କେନ୍ଦ୍ରକୁ ନଳ ପାଣି ଯୋଗାଣ ସୁବିଧା ପ୍ରଦାନ କରାଯାଇଛି । ପ୍ରଧାନମନ୍ତ୍ରୀଙ୍କ ସବକ୍ ସାଥ, ସବକା ବିକାଶ, ସବକା ବିଶ୍ୱାସ, ସବକା ପ୍ରୟାସ ଦୃଷ୍ଟିକୋଣକୁ ସାକାର କରିବା ତଥା ବଟମ ଅପ ଆପ୍ରୋଚ ଅନୁସରଣ କରି, ରାଜ୍ୟଗୁଡିକର ସହ ସହଭାଗିତାରେ ୩.୬୦ ଲକ୍ଷ କୋଟି ଟଙ୍କାର ବଜେଟରେ ଜଳ ଜୀବନ ମିଶନକୁ କାର୍ଯ୍ୟାନ୍ୱିତ କରାଯାଉଛଇ । ଏହାବ୍ୟତୀତ ୨୦୨୧-୨୨ରୁ ଆରମ୍ଭ କରି ୨୦୨୫-୨୬ ଅବଧି ପାଇଁ ଗାଁରେ ସ୍ୱଚ୍ଛ ଜଳ ଏବଂ ସ୍ୱଚ୍ଛତା ପାଇଁ ପଞ୍ଚଦଶ ଅର୍ଥ କମିଶନ ଅନ୍ତର୍ଗତ ବିଶେଷ ଅନୁଦାନ ଭାବେ ପଞ୍ଚାୟତିରାଜ ସଂସ୍ଥାଗୁଡିକୁ ୧.୪୨ ଲକ୍ଷ କୋଟି ଟଙ୍କା ଆବଣ୍ଟିତ କରାଯାଇଛି ।
ଆତଙ୍କବାଦୀ/ବାମପନ୍ଥୀ ଉଗ୍ରବାଦରେ ନିହତ ଜନତାଙ୍କୁ କ୍ଷତିପୂରଣ ପ୍ରଦାନ ପ୍ରସ୍ତାବ ଉପରେ କେବିନେଟ ମୋହର

ଆତଙ୍କବାଦୀ/ସାମ୍ପ୍ରଦାୟିକ ଦଙ୍ଗା/ବାମପନ୍ଥୀ ଉଗ୍ରବାଦ ହିଂସା ଓ ସୀମାପାର ଗୁଳିକାଣ୍ଡ ଓ ମାଇନ/IED ବିସ୍ଫୋରଣରେ ପ୍ରାଣ ହରାଉଥିବା ସାଧାରଣ ଜନତାଙ୍କୁ କ୍ଷତିପୂରଣ ପ୍ରଦାନ ନିମନ୍ତେ ପ୍ରସ୍ତାବିତ ଯୋଜନାକୁ କେନ୍ଦ୍ର କେବିନେଟ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ଏହି ନିଷ୍ପତ୍ତି ଗ୍ରହଣ କରାଯାଇଛି । ଏଭଳି ଅପ୍ରତ୍ୟାଶିତ ଘଟଣା ପାଇଁ କ୍ଷତିପୂରଣ ରାଶିକୁ 3 ଲକ୍ଷରୁ 5 ଲକ୍ଷ ଟଙ୍କାକୁ ବୃଦ୍ଧି କରିବା ସକାଶେ ସରକାର ନିଷ୍ପତ୍ତି ଗ୍ରହଣ କରିଛନ୍ତି । ଏହି ଯୋଜନାର ମୁଖ୍ୟାଂଶ ନିମ୍ନରେ ପ୍ରଦାନ କରାଗଲା : – ୧. ପ୍ରଥମ ଥର ପାଇଁ ଭାରତ ପାକିସ୍ତାନ ସୀମାରେ ଗୁଳିଗୋଳା ବିନିମୟରେ ପ୍ରାଣ ହରାଇଥିବା ସାଧାରଣ ଲୋକଙ୍କୁ 5 ଲକ୍ଷ ଟଙ୍କାର କ୍ଷତିପୂରଣ ପ୍ରଦାନ କରାଯିବ । ଆତଙ୍କବାଦୀ/ବାମପନ୍ଥୀ ଉଗ୍ରବାଦରେ ପ୍ରାଣ ହରାଇଥିବା ଲୋକଙ୍କୁ ମିଳିୁଥିବା କ୍ଷତିପୂରଣ ଭଳି ଏହା ପ୍ରଦାନ କରାଯିବ । ୨. ସୀମାନ୍ତରେ ଗୁଳିଗୋଳା ବିନିମୟରେ ପ୍ରାଣ ହରାଉଥିବା ସାଧାରଣ ଲୋକଙ୍କୁ ମିଳୁଥିବା କ୍ଷତିପୂରଣ ରାଶିକୁ 3 ରୁ 5 ଲକ୍ଷ ଟଙ୍କାକୁ ବୃଦ୍ଧି କରାଯାଇଛି । ୩. ଏବେଠାରୁ ଦେଶ ଭିତରେ ଆତଙ୍କବାଦୀ ଆକ୍ରମଣ, ମାଓବାଦୀ ହିଂସା, ସୀମା ଆରପଟୁ ଗୁଳିଚାଳନା, ସେଲ ବା IED ବିସ୍ଫୋରଣରେ ପ୍ରାଣ ହରାଉଥିବା ବ୍ୟକ୍ତି ବିଶେଷଙ୍କୁ ସମାନ ଭାବେ 5 ଲକ୍ଷ ଟଙ୍କାର କ୍ଷତିପୂରଣ ପ୍ରଦାନ କରାଯିବ । ଏହି କ୍ଷତିପୂରଣ ରାଶି ପ୍ରାଣ ହରାଉଥିବା ବ୍ୟକ୍ତିଙ୍କ ନିକଟତମ ସମ୍ପର୍କୀୟଙ୍କୁ ପ୍ରଦାନ କରାଯିବ । ୪. ଅନୁରୂପ କାରଣରୁ ଯେଉଁ ବ୍ୟକ୍ତି ବିଶେଷଙ୍କର 50 ପ୍ରତିଶତ ବା ତଦୁର୍ଦ୍ଧ ଶାରୀରିକ ଅକ୍ଷମତା ଘଟିବ ସେମାନଙ୍କୁ 5 ଲକ୍ଷ ଟଙ୍କା ପ୍ରଦାନ କରାଯିବ । ୫. ଯଦି ପ୍ରାଣ ହରାଇଥିବା ବ୍ୟକ୍ତିଙ୍କ ପରିବାର ସଦସ୍ୟଙ୍କୁ ରାଜ୍ୟ ବା କେନ୍ଦ୍ର ସରକାରଙ୍କ ପକ୍ଷରୁ କୌଣସି ଚାକିରି ଯୋଗାଯାଇନଥିବ ତେବେ ସେମାନଙ୍କୁ ଏଭଳି କ୍ଷତିପୂରଣ ରାଶି ମିଳିବ । 2008 ମସିହାର ଏହି ଯୋଜନା କାର୍ଯ୍ୟକାରୀ ହେବା ଦିନଠାରୁ ଆଜି ସୁଦ୍ଧା ସରକାର ମୋଟ 35.89 କୋଟି ଟଙ୍କାର କ୍ଷତିପୂରଣ ରାଶି ପ୍ରଦାନ କରିଛନ୍ତି ।
ଦରଭଙ୍ଗା ବିମାନ ବନ୍ଦର ବିହାରର ପ୍ରଗତି ପାଇଁ ଆବଶ୍ୟକ ଯୋଗାଯୋଗ ବ୍ୟବସ୍ଥାରେ ସୁଧାର ଆଣିଥିବାରୁ ଖୁସି ବ୍ୟକ୍ତ କଲେ ପ୍ରଧାନମନ୍ତ୍ରୀ

ଦରଭଙ୍ଗା ବିମାନ ବନ୍ଦର ଯୋଗାଯୋଗ ବ୍ୟବସ୍ଥାରେ ସୁଧାର ଆଣିବା ଏବଂ ବିହାରର ପ୍ରଗତିରେ ଗୁରୁତ୍ବପୂର୍ଣ୍ଣ ଯୋଗଦାନ ଦେଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖୁସି ବ୍ୟକ୍ତ କରିଛନ୍ତି। ଜଣେ ୟୁଜରଙ୍କ ଟୁଇଟ୍‌ର ଉତ୍ତର ରଖି ପ୍ରଧାନମନ୍ତ୍ରୀ ଟୁଇଟ୍‌ କରିଛନ୍ତି: “ଜାଣି ଖୁସି ଲାଗିଲା! ବିମାନ ଚଳାଚଳ କ୍ଷେତ୍ରରେ ଆମେ ଯୋଗାଯୋଗ ବ୍ୟବସ୍ଥାରେ ସୁଧାର ଏବଂ ଏହାକୁ ଆରାମଦାୟକ କରିବା ଦିଗରେ କାର୍ଯ୍ୟ କରୁଛୁ। ଦରଭଙ୍ଗା ବିମାନ ବନ୍ଦର, ବିହାରର ପ୍ରଗତିରେ ଗୁରୁତ୍ବପୂର୍ଣ୍ଣ ଯୋଗଦାନ ଦେଉଛି।”
ଏମଏସଏମଇ ସହାୟତା ଓ ଜନସମ୍ପର୍କ ଅଭିଯାନକୁ ନଭେମ୍ବର 2ରେ ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର 2, 2018ରେ ନୂଆଦିଲ୍ଲୀର ବିଜ୍ଞାନ ଭବନରେ ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗ (ଏମଏସଏମଇ) ସହାୟତା ଏବଂ ଜନସମ୍ପର୍କ ଅଭିଯାନର ଶୁଭାରମ୍ଭ କରିବେ । ଦିଲ୍ଲୀ ବ୍ୟତୀତ ଦେଶରେ 100ଟି ବଛା ବଛା ଜିଲ୍ଲାରେ ଏହି କାର୍ଯ୍ୟକ୍ରମ ଅନୁଷ୍ଠିତ ହେବ । ଏଥିରେ କେନ୍ଦ୍ର ମନ୍ତ୍ରୀ ଏବଂ ରାଜ୍ୟ ସରକାରଙ୍କ ମନ୍ତ୍ରୀମାନେ ମଧ୍ୟ ଉପସ୍ଥିତ ରହିବେ । ଦିଲ୍ଲୀ ମୁଖ୍ୟ କାର୍ଯ୍ୟକ୍ରମ ସହିତ ପ୍ରତ୍ୟେକ ଜିଲ୍ଲା କାର୍ଯ୍ୟକ୍ରମକୁ ଲିଙ୍କ କରାଯିବ । ପ୍ରଧାନମନ୍ତ୍ରୀ ଏହି କାର୍ଯ୍ୟକ୍ରମକୁ ଉଦ୍ଘାଟନ ପୂର୍ବକ ସମ୍ବୋଧନ କରିବେ । ଏହି ଅବସରରେ ପ୍ରଧାନମନ୍ତ୍ରୀ ସୂକ୍ଷ୍ମ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗ କ୍ଷେତ୍ର ଲାଗି ଋଣ ସୁବିଧା, ବଜାର ସୁବିଧା, ଆପୋସ ସହଯୋଗ ଏବଂ ସହାୟତା ସହ ଜଡ଼ିତ ଅନ୍ୟ ଉପାୟ ଆଦି ଉପରେ ଆଲୋଚନା କରିବାର ଆଶା କରାଯାଉଛି । ଏହି କାର୍ଯ୍ୟକ୍ରମ ସାରା ଦେଶର 100ଟି ଜିଲ୍ଲାରେ 100 ଦିନ ପର୍ଯ୍ୟନ୍ତ ଆୟୋଜନ କରାଯିବ । କେନ୍ଦ୍ର ସରକାର ସୂକ୍ଷ୍ମ, ଲଘୁ ଏବଂ ମାଧ୍ୟମ ଉଦ୍ୟୋଗର ବିକାଶ ଉପରେ ଅଧିକ ଗୁରୁତ୍ଵ ଦେଉଛନ୍ତି । କେନ୍ଦ୍ରର ଏହି ଅଭିଯାନ ଫଳରେ ଉଦ୍ୟୋଗୀମାନେ ଆଗକୁ ଆସି ଏହି ସୁବିଧାଗୁଡ଼ିକର ଲାଭ ପ୍ରାପ୍ତ କରିବା ଏବଂ ଋଣ ଓ ବଜାର ସୁବିଧା ହାସଲ କରିବାରେ ସହାୟତା ମିଳିପାରିବ । ସର୍ବୋପରୀ, ଏହି ଜନସମ୍ପର୍କ କାର୍ଯ୍ୟକ୍ରମ ଦ୍ୱାରା ଏମଏସଏମଇ କ୍ଷେତ୍ରକୁ ଆଗକୁ ନେବାରେ ସହାୟତା ମିଳିପାରିବ । ଏହି ଅଭିଯାନକୁ ମିଶନ ଢାଞ୍ଚାରେ କାର୍ଯ୍ୟକାରୀ କରାଯିବ ଏବଂ ଏହାର ଅଗ୍ରଗତି ସମ୍ପର୍କରେ ନିୟମିତ କେନ୍ଦ୍ର ଓ ରାଜ୍ୟ ସରକାରଙ୍କ ବରିଷ୍ଠ ଅଧିକାରୀମାନେ ତଦାରଖ କରିବେ । ଏହି କାର୍ଯ୍ୟକ୍ରମରେ କେନ୍ଦ୍ର ଅର୍ଥ ଏବଂ ଔଦ୍ୟୋଗିକ ବ୍ୟାପାର ମନ୍ତ୍ରୀ ଶ୍ରୀ ଅରୁଣ ଜେଟଲୀ ଏବଂ କେନ୍ଦ୍ର ସୂକ୍ଷ୍ମ, ଲଘୁ ଏବଂ ମଧ୍ୟମ ଉଦ୍ୟୋଗ ରାଷ୍ଟ୍ର ମନ୍ତ୍ରୀ (ସ୍ୱାଧୀନ ଦାୟିତ୍ୱ) ଶ୍ରୀ ଗିରିରାଜ ସିଂହଙ୍କ ସହିତ ଅନ୍ୟ ମାନ୍ୟଗଣ୍ୟ ବ୍ୟକ୍ତିବିଶେଷ ମଧ୍ୟ ଉପସ୍ଥିତ ରହିବେ ।
ଅପ୍ରତିମ ସାଂସଦ ପୁରସ୍କାର ଉତ୍ସବରେ ପ୍ରଧାନମନ୍ତ୍ରୀଙ୍କ ଯୋଗଦାନ

ଆଜି ନୂଆଦିଲ୍ଲୀଠାରେ ଭାରତୀୟ ସଂସଦୀୟ ଗୋଷ୍ଠୀ ଦ୍ୱାରା ଆୟୋଜିତ ଅପ୍ରତିମ ସାଂସଦ ପୁରସ୍କାର ଉତ୍ସବରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗଦାନ କରିଛନ୍ତି । ମହାମହିମ ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦ ସଂସଦର କେନ୍ଦ୍ରୀୟ ହଲରେ ଅପ୍ରତିମ ସାଂସଦ ପୁରସ୍କାର ପ୍ରଦାନ କରିଥିଲେ । ଉପରାଷ୍ଟ୍ରପତି ଶ୍ରୀ ଏମ ଭେଙ୍କୟା ନାୟଡୁ ଏବଂ ଲୋକସଭା ବାଚସ୍ପତି ସୁମିତ୍ରା ମହାଜନ ମଧ୍ୟ ଏହି ଅବସରରେ ଉପସ୍ଥିତ ଥିଲେ । ପୁରସ୍କାର ବିଜେତାମାନଙ୍କୁ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ କହିଲେ ଯେ ସଂସଦ ଓ ଦେଶ ପ୍ରତି ସେମାନଙ୍କ ଯୋଗଦାନ ସବୁବେଳେ ମନେରହିବ । ସେ ପୁନଶ୍ଚ କହିଲେ ଯେ ଏହି ଅପ୍ରତିମ ସାଂସଦମାନଙ୍କ ସହ କାମ କରିବା ଏବଂ ଏମାନଙ୍କଠାରୁ ଶିକ୍ଷାଲାଭ କରିବା ଆମ ପାଇଁ ଏକ ସମ୍ମାନ । ପ୍ରଧାନମନ୍ତ୍ରୀ କହିଲେ ଯେ ସଂସଦ 125 କୋଟି ଭାରତୀୟଙ୍କ ସ୍ୱପ୍ନ ଏବଂ ସ୍ୱରକୁ ପ୍ରତିନିଧିତ୍ୱ କରେ । ସଂସଦ ଓ ସଂସଦ ସମୟର ମୂଲ୍ୟ ଅନେକ ଏବଂ ଗୁରୁତ୍ୱପୂର୍ଣ୍ଣ ସମସ୍ୟାର ସମାଧାନ ପାଇଁ ଏହା ନୀତି ନିର୍ଦ୍ଧାରକ ଏବଂ ସରକାରଙ୍କୁ ସୁଯୋଗ ପ୍ରଦାନ କରିଥାଏ ବୋଲି ପୁନଶ୍ଚ କହିଥିଲେ । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଲେ ଯେ ସଂସଦ କାର୍ଯ୍ୟରେ ବାଧା ଦେବା ଫଳରେ ଏହା ସାଧାରଣତଃ ସାଧାରଣ ଲୋକ ଏବଂ ସାଂସଦମାନଙ୍କୁ ପ୍ରଭାବିତ କରିଥାଏ ଯେଉଁମାନେ କି ସେମାନଙ୍କର ପ୍ରତିନିଧତ୍ୱ କରିଥା’ନ୍ତି । ବିଶେଷତଃ ଏହି ବାଧା ସରକାରଙ୍କ ଅପେକ୍ଷା ଦେଶର ଅଧିକ କ୍ଷତି କରିଥାଏ । ପ୍ରଧାନମନ୍ତ୍ରୀ କହିଲେ ଯେ ସଂସଦ କିପରି ଠିକ ଭାବେ ଚାଲିପାରିବ ତାହା ନିଶ୍ଚିତ କରିବା ସାଂସଦମାନଙ୍କର ଦାୟିତ୍ୱ ଯାହାଫଳରେ କି ପ୍ରତ୍ୟେକ ସାଂସଦ ସେମାନଙ୍କ ବକ୍ତବ୍ୟ ରଖିବା ପାଇଁ ସୁଯୋଗ ପାଇବେ ଏବଂ ଇତିହାସର ଅଂଶବିଶେଷ ହୋଇପାରିବେ ।
ନିଯୁକ୍ତି ଡାଟା ସମ୍ପର୍କିତ ଟାସ୍କ ଫୋର୍ସ ଗଠିତ

ଭାରତ ସରକାର ନିଯୁକ୍ତି ସୁଯୋଗ ସୃଷ୍ଟିକୁ ସର୍ବୋଚ୍ଚ ପ୍ରାଥମିକତା ଦେଉଛନ୍ତି । ନିଯୁକ୍ତି ସମ୍ବନ୍ଧୀୟ ବିଶ୍ୱସନୀୟ ଓ ସଠିକ୍ ସମୟରେ ଡାଟାର ଅଭାବ କାରଣରୁ ଭାରତରେ ନୀତି ନିର୍ମାତା ଏବଂ ସ୍ୱତନ୍ତ୍ର ପର୍ଯ୍ୟବେକ୍ଷକମାନେ ବିଭିନ୍ନ ସମୟରେ ନିଯୁକ୍ତି ସୃଷ୍ଟିର ବିଭିନ୍ନ କ୍ଷେତ୍ରରେ ଅସୁବିଧାର ସମ୍ମୁଖୀନ ହୋଇଥାନ୍ତି । ଶ୍ରମ ବ୍ୟୁରୋ ସମେତ କେତେକ ସଂସ୍ଥା ଦ୍ୱାରା କିଛି ଡାଟା ସଂଗ୍ରହ କରାଯାଉଛି ଏବଂ ପ୍ରକାଶିତ ହେଉଛି, କିନ୍ତୁ ସେମାନଙ୍କ ବିସ୍ତାର କମ୍ । କିନ୍ତୁ ଶ୍ରମ ବ୍ୟୁରୋ ଡାଟା କେବଳ କିଛି କ୍ଷେତ୍ରକୁ ବ୍ୟାପ୍ତ ଏବଂ ବ୍ୟବହୃତ ପଦ୍ଧତି ସର୍ବେକ୍ଷଣ ଉତରଦାତା ପ୍ୟାନେଲଙ୍କ ସଦ୍ୟତମ ତଥ୍ୟ ଉପରେ ଆଧାରିତ ନୁହେଁ । ଏହାର ସର୍ବଶେଷ ଫଳାଫଳ ଏହା ଯେ ଉଭୟ ନୀତି ନିର୍ଦ୍ଧାରଣ ଏବଂ ବିଶ୍ଳେଷଣ ଶୂନ୍ୟତା ଆଧାରରେ କରାଯାଉଛି । ନିଯୁକ୍ତି କ୍ଷେତ୍ରରେ ସମୟ ଅନୁସାରେ ବିଶ୍ୱସନୀୟ ଡାଟାର ଗୁରୁତ୍ୱ ଦୃଷ୍ଟିରୁ, ପ୍ରଧାନମନ୍ତ୍ରୀ, ପ୍ରଧାନମନ୍ତ୍ରୀ କାର୍ଯ୍ୟାଳୟ ଏବଂ ସମ୍ବନ୍ଧିତ ମନ୍ତ୍ରଣାଳୟକୁ ଦେଶର ପରିସଂଖ୍ୟାନ ଢାଂଚାରେ ଦୀର୍ଘ ସମୟ ଧରି ରହିଥିବା ବ୍ୟବଧାନକୁ ଦୂର କରିବାର ସମାଧାନ ପନ୍ଥା ବାହାର କରିବାକୁ ନିର୍ଦ୍ଦେଶ ଦେଇଛନ୍ତି । ସେହି ଅନୁସାରେ ନୀତି ଆୟୋଗର ଉପାଧ୍ୟକ୍ଷ ଡ଼କ୍ଟର ଅରବିନ୍ଦ ପାନାଗାରିଆଙ୍କ ଅଧ୍ୟକ୍ଷତାରେ ଏକ ଟାସ୍କଫୋର୍ସ ଗଠନ କରାଯାଇଛି, ଯେଉଁଥିରେ ଶ୍ରମ ସଚିବ ସୁଶ୍ରୀ ସତ୍ୟାବତୀ, ପରିସଂଖ୍ୟାନ ସଚିବ ଡ଼କ୍ଟର ଟି.ସି.ଏ. ଅନନ୍ତ, ନୀତି ଆୟୋଗର ପ୍ରଫେସର ପୁଲକ ଘୋଷ ଏବଂ ଭାରତୀୟ ରିଜର୍ଭ ବ୍ୟାଙ୍କ ବୋର୍ଡ଼ ସଭ୍ୟ ଶ୍ରୀ ମନିଷ ସଭର୍ୱାଲ ସଭ୍ୟ ଭାବରେ ରହିଛନ୍ତି । ଏହି କାର୍ଯ୍ୟଦଳ ଏଭଳି ସମାଧାନ ପନ୍ଥା ସୁପାରିଶ କରିବ ଯାହା ସମୟବଦ୍ଧ ଭାବେ ଲାଗୁ କରାଯିବ । ପ୍ରଧାନମନ୍ତ୍ରୀ ନିର୍ଦ୍ଦେଶ ଦେଇଛନ୍ତି କି ଏହି କାର୍ଯ୍ୟକୁ ଶୀଘ୍ର ଆଗେଇ ନିଆଯିବ ଫଳରେ ନିଯୁକ୍ତି ସମ୍ବନ୍ଧୀୟ ନୀତି ଗୁଡ଼ିକ ବିଶ୍ୱସନୀୟ ଡାଟା ଆଧାରରେ ପ୍ରଭାବୀ ଢଙ୍ଗରେ ପ୍ରସ୍ତୁତ କରାଯାଇପାରିବ ।
ବିଶ୍ଵ ରାପିଡ ଚେସ ଚାମ୍ପିୟନସିପ ବିଜେତା ବିଶ୍ଵନାଥନ ଆନନ୍ଦଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ବିଶ୍ଵ ରାପିଡ ଚେସ ଚାମ୍ପିୟନସିପ ବିଜେତା ବିଶ୍ୱନାଥନ ଆନନ୍ଦଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ବିଶ୍ୱନାଥନ ଆନନ୍ଦଙ୍କୁ ଅଭିନନ୍ଦନ । ଆପଣ ପୁଣି ଥରେ ଆପଣଙ୍କ କ୍ରୀଡା ନୈପୁଣ୍ୟର ପ୍ରମାଣ ଦେଇଛନ୍ତି । ଆପଣଙ୍କ ସାମର୍ଥ୍ୟ ଆମମାନଙ୍କୁ ପ୍ରଭାବିତ କରୁଛି । ବିଶ୍ଵ ରାପିଡ ଚେସ ଚାମ୍ପିୟନସିପରେ ଆପଣଙ୍କ ଉଦାହରଣମୂଳକ ସଫଳତା ଭାରତକୁ ଗର୍ବିତ କରିଛି” ।
ଜୁନିୟର ହକି ବିଶ୍ଵ କପ ବିଜେତା ଭାରତୀୟ ଦଳକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁନିୟର ହକି ବିଶ୍ଵ କପ ବିଜୟୀ ହୋଇଥିବା ଭାରତୀୟ ଦଳକୁ ଅଭିନନ୍ଦନ ଜଣାଇଛନ୍ତି । “ଆମେ ଯୁବ ଖେଳାଳୀମାନଙ୍କ ପାଇଁ ଅତ୍ୟନ୍ତ ଗୌରବାନ୍ଵିତ! ଆମର ହକି ଟିମ ଜୁନିୟର ହକି ବିଶ୍ଵ କପ ଜିଣିଥିବାରୁ ସେମାନଙ୍କୁ ଅଭିନନ୍ଦନ । ଜୁନିୟର ହକି ବିଶ୍ଵ କପ ବିଜୟ ଭାରତୀୟ ହକିର ଭବିଷ୍ୟତ ପାଇଁ ଅତ୍ୟନ୍ତ ମହତ୍ଵପୂର୍ଣ୍ଣ ଏବଂ ଯୁବଗୋଷ୍ଠୀ ମଧ୍ୟରେ ଏହି କ୍ରୀଡାକୁ ଆହୁରି ଲୋକପ୍ରିୟ କରିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଶିଷ୍ଟ ଲେଖକ ଶ୍ରୀ ବୁଦ୍ଧଦେବ ଗୁହାଙ୍କ ଦେହାନ୍ତରେ ପ୍ରଧାନମନ୍ତ୍ରୀ ସମବେଦନା ଜଣାଇଛନ୍ତି

ବିଶିଷ୍ଟ ଲେଖକ ଶ୍ରୀ ବୁଦ୍ଧଦେବ ଗୁହାଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ବୁଦ୍ଧଦେବ ଗୁହାଙ୍କ ଲେଖା ବହୁମୁଖୀ ଥିଲା ଏବଂ ପରିବେଶ ପ୍ରତି ଅତ୍ୟଧିକ ସମ୍ବେଦନଶୀଳତା ପ୍ରଦର୍ଶନ କରିଥିଲା । ତାଙ୍କର ରଚନା ପୀଢି ପରେ ପୀଢି ବିଶେଷ ଭାବରେ ଯୁବକମାନଙ୍କ ମଧ୍ୟରେ ଉପଭୋଗ୍ୟ ହେଉଥିଲା । ତାଙ୍କର ଦେହାନ୍ତ ହେବା ସାହିତ୍ୟ ଜଗତ ପାଇଁ ଏକ ବଡ କ୍ଷତି । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଓମ୍ ଶାନ୍ତି ।“
ୟୁନେସ୍କୋ କ୍ରିଏଟିଭ ସିଟିଜ ନେଟଓ୍ୱର୍କ (ୟୁସିସିଏନ)ରେ ଶ୍ରୀନଗର ସାମିଲ ହୋଇଥିବାରୁ ଖୁସି ବ୍ୟକ୍ତ କଲେ ପ୍ରଧାନମନ୍ତ୍ରୀ

ଶିଳ୍ପ ଓ ଲୋକକଳାର ସ୍ୱତନ୍ତ୍ର ଉଲ୍ଲେଖ ସହ ଶ୍ରୀନଗରକୁ ୟୁନେସ୍କୋ କ୍ରିଏଟିଭ ସିଟିଜ ନେଟଓ୍ୱର୍କରେ ସାମିଲ କରାଯାଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖୁସି ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ନିଜ ଶିଳ୍ପ ଓ ଲୋକକଳାର ସ୍ୱତନ୍ତ୍ର ଉଲ୍ଲେଖ ସହ ସୌନ୍ଦର୍ଯ୍ୟରେ ଭରା ଶ୍ରୀନଗର @)ରେ ସାମିଲ ହୋଇଥିବାରୁ ଅତ୍ୟନ୍ତ ଆନନ୍ଦିତ । ଶ୍ରୀନଗରର ପ୍ରାଣବନ୍ତ ସାଂସ୍କୃତିକ ଭାବନାକୁ ଉପଯୁକ୍ତ ପରିଚିତି ମିଳିଛି । ଜମ୍ମୁ ଓ କଶ୍ମୀରବାସୀଙ୍କୁ ଶୁଭେଚ୍ଛା ।”
ଦେଶର ବିଭିନ୍ନ ସ୍ଥାନରେ ନବ ବର୍ଷ ପାଇଁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଦେଶର ବିଭିନ୍ନ ସ୍ଥାନରେ ନୂତନ ସାମ୍ବତ୍ସରିକ ବର୍ଷର ଶୁଭାରମ୍ଭ ଏବଂ ଏହା ପାଳନ କରୁଥିବା ଅଞ୍ଚଳର ନାଗରିକମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । କ୍ରମାଗତ ଟ୍ଵିଟ ଜରିଆରେ ପ୍ରଧାନମନ୍ତ୍ରୀ ଜନତାଙ୍କ ପାଇଁ ନବ ବର୍ଷ ଅନେକ ଖୁସି, ସମୃଦ୍ଧି ଓ ଶାନ୍ତି ଆଣିଦେବ ବୋଲି ଶୁଭ ମନାସିଛନ୍ତି । “ଦେଶର ବିଭିନ୍ନ ଭାଗରେ ଜନସାଧାରଣ ନବ ସାମ୍ବତ୍ସରିକ ବର୍ଷର ଆରମ୍ଭକୁ ପାଳନ କରୁଛନ୍ତି । ସମସ୍ତଙ୍କୁ ନବ ବର୍ଷର ଶୁଭକାମନା । ନୂତନ ବର୍ଷ ଶାନ୍ତି, ଖୁସି ଓ ସମୃଦ୍ଧି ଆଣିଦେଉ । ନବ ବର୍ଷ ଓ ନବରାତ୍ରି ଅବସରରେ କୋଟି କୋଟି ଅଭିନନ୍ଦନ । ନୂତନ ସମ୍ବତ୍ସର ଆମ ସମସ୍ତଙ୍କ ଜୀବନରେ ସମୃଦ୍ଧି, ସୁଖ ଓ ଉତ୍ତମ ସ୍ୱାସ୍ଥ୍ୟ ଆଣିଦେଉ । ମଣିପୁରର ଭାଇ ଓ ଭଉଣୀମାନଙ୍କୁ ମୋର ସାଜିବୁ ଚେରାଅବା । ଏହା ଆନନ୍ଦ ଓ ସମ୍ପ୍ରୀତିର ବର୍ଷ ହେଉ । ପବିତ୍ର ନବରେହ ପାଳନ କରୁଥିବା ଲୋକମାନଙ୍କୁ ମୋର ଶୁଭକାମନା । ନୂତନ ବର୍ଷ ସମସ୍ତଙ୍କ ଲାଗି ସମ୍ପୂର୍ଣ୍ଣତା ଓ ଉତ୍ତମ ସ୍ୱାସ୍ଥ୍ୟ ଆଣିଦେଉ । ଉଗାଡି ପାଳନ କରୁଥିବା ସବୁ ନାଗରିକଙ୍କୁ ମୋର ଅଭିନନ୍ଦନ । ନୂତନ ବର୍ଷରେ ଆପଣଙ୍କ ସମସ୍ତ ଆଶା ଓ ଆକାଂକ୍ଷା ପୂରଣ ହେଉ ଏବଂ ଚତୁର୍ଦ୍ଦିଗରେ ସୁଖ ବିରାଜମାନ କରୁ । ସିନ୍ଧି ସମ୍ପ୍ରଦାୟକୁ ଛେତି ଚାନ୍ଦର ଶୁଭକାମନା । ଭଗବାନ ଝୁଲେଲାଲ ସମସ୍ତଙ୍କ କଲ୍ୟାଣ କରନ୍ତୁ ଏବଂ ଆସୁଥିବା ନୂଆ ବର୍ଷ ଖୁସି ଓ ସ୍ମରଣୀୟ ହେଉ । ସ୍ଵତନ୍ତ୍ର ଗୁଡି ପଡୱ ଅବସରରେ ମହାରାଷ୍ଟ୍ରର ଲୋକମାନଙ୍କୁ ମୋର ଶୁଭେଚ୍ଛା ଓ ଅଭିନନ୍ଦନ । ଆଗାମୀ ନବ ସମ୍ବତ୍ସର ସମସ୍ତଙ୍କ ଲାଗି ସୁଖ, ସମୃଦ୍ଧି ଓ ଉତ୍ତମ ସ୍ୱାସ୍ଥ୍ୟ ଆଣିଦେବ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସଫ୍ଟୱେର ଉତ୍ପାଦ ଉପରେ ରାଷ୍ଟ୍ରୀୟ ନୀତି-2019କୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ସପ୍ଟୱେର ଉତ୍ପାଦ ଉପରେ ରାଷ୍ଟ୍ରୀୟ ନୀତି- 2019କୁ ମଞ୍ଜୁରି ପ୍ରଦାନ କରିଛନ୍ତି ଯାହା ଫଳରେ କି ଭାରତକୁ ଏକ ସଫ୍ଟୱେର ଉତ୍ପାଦ ରାଷ୍ଟ୍ର ଭାବେ ବିକଶିତ କରାଯାଇ ପାରିବ । ପ୍ରମୁଖ ପ୍ରଭାବ: ସଫ୍ଟୱେର ଉତ୍ପାଦ ଇକୋସିଷ୍ଟମକୁ ଏହାର ନବସୃଜନ, ବୌଦ୍ଧିକ ସମ୍ପଦ (IP) ସୃଜନ ଏବଂ ଉତ୍ପାଦକତାରେ ବିଶାଳ ମୂଲ୍ୟ ସଂଯୋଗ ବୃଦ୍ଧି ଦ୍ୱାରା ପରିଭାଷିତ କରାଯାଇ ଥାଏ । ଏଥିରେ ଏହି କ୍ଷେତ୍ରର ରାଜସ୍ୱ ଏବଂ ରପ୍ତାନୀକୁ ମହତ୍ତ୍ଵପୂର୍ଣ୍ଣ ଢ଼ଙ୍ଗରେ ବୃଦ୍ଧି କରିବା, ମଜଭୁତ ରୋଜଗାର ଏବଂ ଉଦୀୟମାନ ପ୍ରଯୁକ୍ତି ଉଦ୍ୟମ ସମ୍ବନ୍ଧୀୟ ସୁଯୋଗ ସୃଷ୍ଟି କରିବା, ଏବଂ ଡିଜିଟାଲ ଭାରତ କାର୍ଯ୍ୟକ୍ରମ ଅନ୍ତର୍ଗତ ଉପଲବ୍ଧ ଅବସରର ଲାଭ ଉଠାଇବାର ସମ୍ଭାବନା ରହିଛି ଯାହାଫଳରେ ସମାବେଶୀ ଏବଂ ନିରନ୍ତର ବିକାଶକୁ ପ୍ରୋତ୍ସାହନ ମିଳିବ । ଏଥିରେ ସାମିଲ ବ୍ୟୟ: ଏହି ନୀତି ଅନ୍ତର୍ଗତ ଚିନ୍ତା କରାଯାଇଥିବା କାର୍ଯ୍ୟକ୍ରମର କାର୍ଯାନ୍ଵୟନ ପାଇଁ ଆଗାମୀ ସାତ ବର୍ଷ ଲାଗି 1500 କୋଟି ଟଙ୍କା ବ୍ୟୟକୁ ପ୍ରାରମ୍ଭିକ ଭାବେ ସାମିଲ କରାଯାଇଛି । ଏହି 1500 କୋଟି ଟଙ୍କାକୁ ସଫ୍ଟୱୟାର ଉତ୍ପାଦ ବିକାଶ ପାଣ୍ଠି (SPDF) ଓ ଅନୁସନ୍ଧାନ ଏବଂ ନବାଚାର ପାଣ୍ଠିରେ ବିଭାଜନ କରାଯିବ । କାର୍ଯାନ୍ଵୟନ ରଣନୀତି ଏବଂ ଲକ୍ଷ୍ୟ: ଏହି ନୀତି ଅଧୀନରେ ଯେଉଁ ରୂପରେଖର ପରିକଳ୍ପନା କରାଯାଇଛି ତାହା ଫଳରେ ଦେଶରେ ସଫ୍ଟୱେର ଉତ୍ପାଦର ବିକାଶ ପାଇଁ ବିଭିନ୍ନ ପ୍ରକଳ୍ପ, ପଦକ୍ଷେପ, ପ୍ରକଳ୍ପ ଏବଂ ପ୍ରକ୍ରିୟା ସୂତ୍ରୀକରଣର ମାର୍ଗ ଉନ୍ମୁକ୍ତ ହେବ । ସଫ୍ଟୱେର ଉତ୍ପାଦ ଉପରେ ରାଷ୍ଟ୍ରୀୟ ନୀତି (NPSP-2019)ର ସ୍ୱପ୍ନକୁ ହାସଲ କରିବା ପାଇଁ ଏହି ନୀତିରେ ନିମ୍ନଲିଖିତ ପାଂଚଟି ମିଶନ ରଖାଯାଇଛି : ବୌଦ୍ଧିକ ସମ୍ପଦ (IP) ଦ୍ୱାରା ସଞ୍ଚାଳିତ ହେବାକୁ ଥିବା ଏକ ସ୍ଥାୟୀ ଭାରତୀୟ ସଫ୍ଟୱେର ଉତ୍ପାଦ ଉଦ୍ୟୋଗର ନିର୍ମାଣକୁ ପ୍ରୋତ୍ସାହିତ କରିବା, ଯାହାଦ୍ୱାରା କି 2025 ପର୍ଯ୍ୟନ୍ତ ବୈଶ୍ୱିକ ସଫ୍ଟୱେର ଉତ୍ପାଦ ବଜାରରେ ଭାରତର ଭାଗିଦାରୀ ଦଶ ଗୁଣା ବୃଦ୍ଧି ହେବ । ସଫ୍ଟୱେର ଉତ୍ପାଦ ଉଦ୍ୟୋଗରେ 10,000 ପ୍ରଯୁକ୍ତି ଷ୍ଟାର୍ଟଅପକୁ ପ୍ରୋତ୍ସାହିତ କରିବା ଯେଉଁଥିରେ ଟାୟାର-2 ଏବଂ ଟାୟାର-3 ନଗର ଏବଂ ସହରରେ ଏପରି 1000 ପ୍ରଯୁକ୍ତି ଷ୍ଟାର୍ଟଅପ ମଧ୍ୟ ସାମିଲ ଅଛନ୍ତି ଏବଂ 2025 ପର୍ଯ୍ୟନ୍ତ ସିଧାସଳଖ ବା ପରୋକ୍ଷ ଭାବେ 35 ଲକ୍ଷ ଜନସାଧାରଣଙ୍କ ପାଇଁ ନିଯୁକ୍ତି ସୁଯୋଗ ସୃଷ୍ଟି କରିବ । ସଫ୍ଟୱେର ଉତ୍ପାଦ ପାଇଁ ଏକ ପ୍ରତିଭା ସମୂହର ନିର୍ମାଣ କରିବା । ଏଥିପାଇଁ ଏହା କରାଯିବ (i) 1,000,000 ସୂଚନା ପ୍ରଯୁକ୍ତି ପେସାଦାରମାନଙ୍କୁ ଅତିରିକ୍ତ କୁଶଳତା ସହିତ ସୁସଜ୍ଜିତ କରିବା (ii) 100000 ସ୍କୁଲ ଏବଂ କଲେଜ ଛାତ୍ରଛାତ୍ରୀମାନଙ୍କୁ ପ୍ରୋତ୍ସାହିତ କରିବା ଏବଂ (iii) 10,000 ବିଶେଷଜ୍ଞ ପେସାଦାରମାନଙ୍କ ସୃଷ୍ଟି କରିବା ଯେଉଁମାନେ କି ନେତୃତ୍ୱ ପ୍ରଦାନ କରିପାରିବେ । ସମନ୍ଵିତ ଆଇସିଟି ମୌଳିକ ଭିତ୍ତିଭୂମି, ମାର୍କେଟିଂ, ଇନକ୍ୟୁବେସନ, ଗବେଷଣା ଓ ବିକାଶ/ପରୀକ୍ଷଣ ମଞ୍ଚ ଏବଂ ପରାମର୍ଶ ସହଯୋଗ ବିଶିଷ୍ଟ 20 କ୍ଷେତ୍ରୀୟ ଓ ରଣନୈତିକ ଭାବେ ଥିବା ସଫ୍ଟୱେର ଉତ୍ପାଦ ବିକାଶ କ୍ଲଷ୍ଟର ବିକଶିତ କରିବ ଏକ କ୍ଲଷ୍ଟର ଆଧାରିତ ନବସୃଜନ ପରିଚାଳିତ ଇକୋସିଷ୍ଟମର ନିର୍ମାଣ କରିବା । ଏହି ନୀତିର ଯୋଜନା ଏବଂ କାର୍ଯ୍ୟକ୍ରମ ଉପରେ ନଜର ରଖିବା ଏବଂ ଏହାକୁ ବିକଶିତ କରିବା ଦିଗରେ ରାଷ୍ଟ୍ରୀୟ ସଫ୍ଟୱେର ଉତ୍ପାଦ ମିଶନକୁ ସ୍ଥାପନ କରାଯିବ ଯେଉଁଥିରେ ସରକାର, ଶିକ୍ଷା ସମୁଦାୟ ଏବଂ ଉଦ୍ୟୋଗର ଭାଗିଦାରୀ ରହିବ ।
ଭାରତ-ବାଂଲାଦେଶ ସଂଯୋଗୀକରଣ ପ୍ରକଳ୍ପକୁ ମିଳିତ ଭାବେ ଲୋକାର୍ପଣ କଲେ ପ୍ରଧାନମନ୍ତ୍ରୀ ମୋଦୀ, ବାଂଲାଦେଶ ପ୍ରଧାନମନ୍ତ୍ରୀ ଓ ପଶ୍ଚିମବଙ୍ଗ ମୁଖ୍ୟମନ୍ତ୍ରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ, ବାଂଲାଦେଶ ପ୍ରଧାନମନ୍ତ୍ରୀ ଶେଖ୍ ହାସିନା ଓ ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ସୁଶ୍ରୀ ମମତା ବାନାର୍ଜୀ ଆଜି ଦୁଇ ଦେଶ ମଧ୍ୟରେ ଏକାଧିକ ଯୋଗାଯୋଗ ପ୍ରକଳ୍ପକୁ ମିଳିତ ଭାବେ ଲୋକାର୍ପଣ କରିଛନ୍ତି । ଏଥିରେ ଦ୍ୱିତୀୟ ଭୈରବ ଓ ଟିଟାସ୍ ରେଳବାଇ ବ୍ରିଜ ଏବଂ କୋଲକାତାର ଚିତପୁରରେ ଆନ୍ତର୍ଜାତିକ ରେଳବାଇ ପାସେଞ୍ଜର ଟର୍ମିନସ୍ ସାମିଲ ଅଛି । ଏହା ସହିତ କୋଲକାତା ଓ ଖୁଲ୍ନା ମଧ୍ୟରେ ବନ୍ଧନ ଏକ୍ସପ୍ରେସ୍ ର ଚଳାଚଳକୁ ଅତିଥିଗଣ ପତାକା ଦେଖାଇ ଉଦ୍ଘାଟନ କରିଥିଲେ । ବୈଦେଶିକ ବ୍ୟାପାର ମନ୍ତ୍ରୀ ଶ୍ରୀମତୀ ସୁଷମା ସ୍ୱରାଜ ମଧ୍ୟ ନୂଆଦିଲ୍ଲୀରୁ ଏହି କାର୍ଯ୍ୟକ୍ରମରେ ସାମିଲ ହୋଇଥିଲେ । ଏହି ଅବସରରେ ପ୍ରଧାନମନ୍ତ୍ରୀଙ୍କ ଅଭିଭାଷଣ ନିମ୍ନରେ ଉଲ୍ଲେଖ କରାଗଲା : ଏହି ପ୍ରସାରଣ ସହ ଜଡ଼ିତ ସମସ୍ତ ଲୋକଙ୍କୁ ଓ ବିଶେଷକରି ବାଂଲାଦେଶରେ ରହୁଥିବା ସମସ୍ତ ଭାଇ ଓ ଭଉଣୀମାନଙ୍କୁ ନମସ୍କାର । କିଛିଦିନ ପୂର୍ବରୁ ଦୁଇ ଦେଶ ମଧ୍ୟରେ ଦିପାବଳୀ, ଦୁର୍ଗା ପୂଜା ଓ କାଳୀ ପୂଜାର ମହୋତ୍ସବ ପାଳିତ ହୋଇଛି । ମୁଁ ଦେଶବାସୀଙ୍କୁ ଏହି ଉତ୍ସବ ଋତୁର ଶୁଭକାମନା ଜଣାଉଛି । ମୁଁ ଖୁସି ଯେ ଭିଡିଓ କନଫେରେନ୍ସିଂ ମାଧ୍ୟମରେ ଆପଣଙ୍କ ସହ ପୁଣିଥରେ ସାକ୍ଷାତର ସୁଯୋଗ ମିଳିଲା । ଆପଣଙ୍କ ସ୍ୱାସ୍ଥ୍ୟ ପାଇଁ ଆମର ଶୁଭକାମନା ଆପଣଙ୍କ ସହ ଅଛି । ଆରମ୍ଭରୁ ମୋର ଚିନ୍ତାଧାରା ରହିଛି ଯେ ପଡ଼ୋଶୀ ରାଷ୍ଟ୍ରର ନେତାମାନଙ୍କ ସହ ଯଥାର୍ଥରେ ପଡ଼ୋଶୀଙ୍କ ଭଳି ସମ୍ବନ୍ଧ ରହିବା ଉଚିତ୍ । ଯେତେବେଳେ ମନ କରିବ କଥା ହେବା ଉଚିତ, ଗସ୍ତ କରିବା ଉଚିତ । ଏ ସମ୍ବନ୍ଧରେ ଆମକୁ ପ୍ରୋଟୋକଲର ବନ୍ଧନ ଭିତରେ ରହିବା ଉଚିତ ନୁହେଁ । କିଛି ଦିନ ପୂର୍ବରୁ ଆମେ ଦକ୍ଷିଣ ଏସିଆ ଉପଗ୍ରହର ପ୍ରକ୍ଷେପଣ ସମୟରେ ଏ ପ୍ରକାରର ଭିଡ଼ିଓ କନଫେରେନ୍ସିଂ କରିଥିଲୁ । ଗତବର୍ଷ ଆମେ ମିଳିତ ଭାବେ ପେଟ୍ରାପୋଲ୍ ଆଇସିପିର ଉଦ୍ଘାଟନ ମଧ୍ୟ ଏଭଳି ଭାବେ କରିଥିଲେ । ମୁଁ ଖୁସି ଯେ ଆଜି ଆମର ଯୋଗାଯୋଗକୁ ସୁଦୃଢ଼ କରିବା ପାଇଁ ମହତ୍ୱପୂର୍ଣ୍ଣ ପ୍ରକଳ୍ପର ଉଦ୍ଘାଟନ ଆମେ ଭିଡିଓ କନଫେରେନ୍ସିଂ ମାଧ୍ୟମରେ କରିଛୁ । ଯୋଗାଯୋଗର ସବୁଠାରୁ ମହତ୍ୱପୂର୍ଣ୍ଣ ଦିଗ ହେଉଛି ଆମର ଲୋକଙ୍କ ସହ ଲୋକଙ୍କ ଯୋଗାଯୋଗ । ଆଉ ଆଜି ଆନ୍ତର୍ଜାତିକ ଯାତ୍ରୀ ଟର୍ମିନସ୍ ର ଉଦ୍ଘାଟନ ଦ୍ୱାରା କୋଲକାତା-ଢାକା ମୈତ୍ରୀ ଏକ୍ସପ୍ରେସ୍ ଓ ଆଜି ଆରମ୍ଭ ହୋଇଥିବା କୋଲକାତା-ଖୁଲ୍ନା ବନ୍ଧନ ଏକ୍ସପ୍ରେସ୍ ର ଯାତ୍ରୀଙ୍କୁ ଅଧିକ ସୁବିଧା ମିଳିବ । ଏହାଫଳରେ ସେମାନଙ୍କୁ ନା’କେବଳ କଷ୍ଟମ ଓ ଇମିଗ୍ରେସନ୍ ସହଜ ହେବ ବରଂ ସେମାନଙ୍କର ଯାତ୍ରାରେ ମଧ୍ୟ 3 ଘଣ୍ଟାର ସମୟ ସଂଚୟ ହେବ । ମୈତ୍ରୀ ଓ ବନ୍ଧନ, ଏହି ଦୁଇ ରେଳ ସୁବିଧାର ନାମ ମଧ୍ୟ ଆମର ମିଳିତ ଦୃଷ୍ଟିଭଙ୍ଗୀ ଅନୁରୂପ ହୋଇଛି । ଯେତେବେଳେ ବି ମୁଁ ଯୋଗାଯୋଗର କଥା କହେ, ମୋର ସର୍ବଦା ଆପଣଙ୍କ ୧୯୬୫ ପୂର୍ବର ଯୋଗାଯୋଗକୁ ପୁନଃ ଆରମ୍ଭ କରିବାର ଦୃଷ୍ଟିଭଙ୍ଗୀର ଭାବନା ମନରେ ଆସେ । ମୁଁ ଅତ୍ୟନ୍ତ ଖୁସି ଯେ ଆମେ ଏ ଦିଗରେ ପ୍ରତିଟି କ୍ଷେତ୍ରରେ ନିରନ୍ତର ଆଗକୁ ବଢ଼ୁଛୁ । ଆଜି ଆମେ ଦୁଇଟି ରେଳ ବ୍ରିଜ୍ ମଧ୍ୟ ଉଦ୍ଘାଟନ କରିଛୁ । ପ୍ରାୟ 100 ନିୟୁତ ଡଲାର ମୂଲ୍ୟରେ ନିର୍ମିତ ହୋଇଥିବା ଏହି ବ୍ରିଜ୍ ବାଂଲାଦେଶର ରେଳ ନେଟୱାର୍କକୁ ସୁଦୃଢ଼ କରିବାରେ ସହାୟକ ହେବ । ବାଂଲାଦେଶର ବିକାଶ କାର୍ଯ୍ୟରେ ବିଶ୍ୱସ୍ତ ଭାଗିଦାରୀ ହେବା ଭାରତ ପାଇଁ ଗର୍ବର ବିଷୟ । ମୁଁ ଜାଣି ଖୁସି ଯେ ଆମର 8 ବିଲିୟନ ଡଲାର ରିହାତିଯୁକ୍ତ ଆର୍ଥିକ ସହାୟତା ଅନ୍ତର୍ଗତ ପ୍ରକଳ୍ପଗୁଡ଼ିକର ସନ୍ତୋଷଜନକ ପ୍ରଗତି ହେଉଛି । ବିକାଶ ଓ ଯୋଗାଯୋଗ ଉଭୟ ଏକ ସଙ୍ଗେ ଜଡ଼ିତ । ଆମ ଦୁଇ ଦେଶ ମଧ୍ୟରେ ଯୁଗଯୁଗ ଧରି ଯେଉଁ ପୁରୁଣା ଐତିହାସିକ ସଂଯୋଗ ରହିଛି, ବିଶେଷକରି ପଶ୍ଚିମବଙ୍ଗ ଓ ବାଂଲାଦେଶର ଲୋକଙ୍କ ମଧ୍ୟରେ, ତାକୁ ସୁଦୃଢ଼ କରିବା ଦିଗରେ ଆଜି ଆମେ ଆଉ କିଛି ପଦକ୍ଷେପ ନେଇଛୁ । ମୋର ପୁରା ବିଶ୍ୱାସ ଯେ, ଯେମିତି ଆମେ ନିଜର ସମ୍ବନ୍ଧ ଆଗକୁ ବଢ଼ାଇବା ଓ ଲୋକଙ୍କ ମଧ୍ୟରେ ସମ୍ପର୍କକୁ ସୁଦୃଢ଼ କରିବା, ସେମିତି ଆମେ ବିକାଶ ଓ ସମୃଦ୍ଧିର ନୂଆ ଆକାଶକୁ ବି ଛୁଇଁବା । ଏହି କାମରେ ସହଯୋଗ ପାଇଁ ମୁଁ ପ୍ରଧାନମନ୍ତ୍ରୀ ଶେଖ୍ ହସିନା ମହୋଦୟ ଓ ମୁଖ୍ୟମନ୍ତ୍ରୀ ମମତା ବାନାର୍ଜୀଙ୍କୁ ହାର୍ଦ୍ଦିକ କୃତଜ୍ଞତା ବ୍ୟକ୍ତ କରୁଛି । ଧନ୍ୟବାଦ
ବ୍ରିକ୍ସ ଦେଶ ମଧ୍ୟରେ କ୍ଷେତ୍ରୀୟ ବିମାନ ଚଳାଚଳ ସହଭାଗୀତା ଲାଗି ବୁଝାମଣାପତ୍ରରେ ସ୍ୱାକ୍ଷର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବ୍ରିକ୍ସ ଦେଶଗୁଡ଼ିକରେ ଆଞ୍ଚଳିକ ବିମାନ ଚଳାଚଳ କ୍ଷେତ୍ରରେ ବୁଝାମଣାପତ୍ର ସ୍ୱାକ୍ଷର କରାଯିବା ପ୍ରସ୍ତାବକୁ ଅନୁମୋଦନ କରିଛନ୍ତି । ବ୍ରିକ୍ସ ଦେଶଗୁଡ଼ିକ ମଧ୍ୟରେ ବ୍ରାଜିଲ, ରୁଷ, ଭାରତ, ଚୀନ ଏବଂ ଦକ୍ଷିଣ ଆଫ୍ରିକା ସାମିଲ ଅଛନ୍ତି । ପ୍ରମୁଖ ବିଶେଷତ୍ୱ : ବେସାମରିକ ବିମାନ ଚଳାଚଳ କ୍ଷେତ୍ରରେ ସହଯୋଗ ଲାଗି ସଂସ୍ଥାଗତ ଢାଞ୍ଚା ପ୍ରତିଷ୍ଠା କରାଯିବା ଦ୍ୱାରା ବ୍ରିକ୍ସ ଦେଶଗୁଡ଼ିକୁ ଲାଭ ମିଳିପାରିବ । ସହଯୋଗ ପାଇଁ ନିମ୍ନଲିଖିତ କ୍ଷେତ୍ର ଚିହ୍ନଟ କରାଯାଇଛି : • କ୍ଷେତ୍ରୀୟ ସେବାରେ ସାର୍ବଜନୀନ ନୀତି ଏବଂ ଶ୍ରେଷ୍ଠ ବ୍ୟବହାର • କ୍ଷେତ୍ରୀୟ ବିମାନ ବନ୍ଦର । • ବିମାନ ବନ୍ଦର ଭିତ୍ତିଭୂମି ପରିଚାଳନା ଏବଂ AIR ନେଭିଗେସନ ସେବା । • ନିୟାମକ ଏଜେନ୍ସିଗୁଡ଼ିକ ମଧ୍ୟରେ ବୈଷୟିକ ସହଯୋଗ । • ନବସୃଜନ • ବିଶ୍ୱସ୍ତରୀୟ ପ୍ରସଙ୍ଗରେ ବାର୍ତ୍ତାଳାପ ସହିତ ପରିବେଶ ନିରନ୍ତରତା । • ଯୋଗ୍ୟତା ଏବଂ ପ୍ରଶିକ୍ଷଣ • ପାରସ୍ପରିକ ଭାବେ ନିର୍ଦ୍ଧାରିତ ଅନ୍ୟ କ୍ଷେତ୍ର ପ୍ରଭାବ : ଏହି ବୁଝାମଣା ପତ୍ରରେ ଭାରତ ଏବଂ ବ୍ରିକ୍ସ ସଦସ୍ୟ ରାଷ୍ଟ୍ରଗୁଡ଼ିକ ମଧ୍ୟରେ ବେସାମରିକ ବିମାନ ଚଳାଚଳ ସମ୍ପର୍କ ପାଇଁ ଗୁରୁତ୍ୱପୂର୍ଣ୍ଣ ଅଟେ । ଏଥିରେ ବ୍ରିକ୍ସ ଦେଶଗୁଡ଼ିକ ମଧ୍ୟରେ ବ୍ୟବସାୟ, ନିବେଶ, ପର୍ଯ୍ୟଟନ ଏବଂ ସାଂସ୍କୃତିକ ଆଦାନ-ପ୍ରଦାନ ବୃଦ୍ଧି କରିବାର କ୍ଷମତା ରହିଛି ।